《安平镇》
清代·朱仕玠

重镇压瀛壖，周遭树营栅。东回瞻府治，十里惊湍隔。

仡仡番子城，荷兰旧擘画。兴朝声教阔，外海恣开辟。

维天生五材，并用敢离逿。设帅制狡犷，心输由吭扼。

大阅当严冬，千艘壅潮窄。皂纛咽笳鼓，摩动闪云隙。

令传齐三呼，狂趡汹涛黑。髣髴遌鲸鲵，森森斗鋋戟。

誓将髑髅鏖，肯惜腰膂磔。渊客窜污淤，海童韬踪迹。

张幕简趫材，僄狡迅鹯击。将军粲然笑，磊落赉金帛。

颓阳入濛泛，馀霞烂西赤。饮至动铙歌，沧溟夜寥阒。

作者简介：福建建宁人，字璧丰，号筠园。朱仕琇兄。乾隆十八年拔贡生。授德化教谕，后升内黄知县，未上任而卒。有《筠园诗稿》、《小琉球漫志》、《龙山漫录》等。